Δημήτριος Κ. Χατζηπαναγιώτου,

Δ/ντής Παλλατιδείου Γενικού Λυκείου Σιδηροκάστρου,

Φιλόλογος, Μ.Α.. Μ.Sc.

ΑΠΟΤΕΛΕΣΜΑΤΙΚΟΣ ΕΚΠΑΙΔΕΥΤΙΚΟΣ

Τα τελευταία χρόνια, ιδιαίτερα μέσα στον ορυμαγδό που προκάλεσε η πολυδιάστατη κρίση, η έννοια του «αποτελεσματικού εκπαιδευτικού» ενσωμάτωσε ως σημαινόμενο μια πιο τεχνοκρατική διάσταση, δημιούργησε αρνητικούς συνειρμούς για το εργασιακό καθεστώς των εκπαιδευτικών και γι’ αυτό προκάλεσε πολλές – και εύλογες- αντιδράσεις. Η παγκόσμια βιβλιογραφία, όμως, εμπεριέχει πολλές προσλαμβάνουσες σημασίες για τον αποτελεσματικό εκπαιδευτικό, γι’ αυτό και η παρακάτω σταχυολόγηση, με την απαρίθμηση των βασικών κατηγοριών που προσιδιάζουν στον «αποτελεσματικό εκπαιδευτικό», είναι ενδεικτική, αδρομερής και εύλογα επιδέχεται πολλές προσθήκες.

**Έξι βασικές κατηγορίες του αποτελεσματικού εκπαιδευτικού**

1. **Συστηματικός, ήτοι:**
* οργανωμένος, έχει σαφείς στόχους και είναι καλά προετοιμασμένος,
* ο γνωρίζων πως πρέπει να ενεργεί συστηματικά για την πραγμάτωση των στόχων,
* αυτός που οργανώνει τις μαθησιακές ασχολίες, για να προσφέρει μια ομαλή ροή των γεγονότων με την ελάχιστη δυνατή σύγχυση ή χάσιμο χρόνου,
* αυτός που κοινοποιεί τους στόχους και τη σειρά των εννοιών του μαθήματος,
* αυτός που κατανέμει αρμοδιότητες σε μαθητές, γονείς και άλλους και κρατεί την ενέργειά του για πιο απαιτητικά καθήκοντα, και
* ο ικανός να κρατεί τον κατάλληλο ρυθμό κατά τη διάρκεια του μαθήματος, για να βεβαιωθεί ότι όλοι οι μαθητές έχουν τον απαιτούμενο χρόνο.

**2. Να είναι φιλικός, δηλαδή :**

* να μιλά στους μαθητές με θετικό τόνο, να τους ενθαρρύνει και να τους επαινεί με διάφορους τρόπους,
* να εκφράζει προσωπικό ενδιαφέρον για τους μαθητές, και
* να δείχνει ενδιαφέρον και ζεστασιά, εντός και εκτός σχολείου, με διάφορους τρόπους.

**3. Να είναι ικανός στην προφορική επικοινωνία, με άλλα λόγια:**

* να επικοινωνεί με σαφήνεια και να ενθαρρύνει τις απαντήσεις των μαθητών και την αλληλεπίδραση εκπαιδευτικού-μαθητών, και
* να χρησιμοποιεί ποικιλία τεχνικών για την υποβολή ερωτήσεων.

**4. Να είναι ενθουσιώδης, που σημαίνει:**

* να χρησιμοποιεί πληθώρα τεχνικών για να παρουσιάσει την ύλη,
* να αξιοποιεί τα ενδιαφέροντα των μαθητών του και την επικαιρότητα, για να αντλήσει θέματα και
* να αντιδρά αυθόρμητα σε μη προβλέψιμα γεγονότα στην τάξη και να τα αξιοποιεί για να κάνει προεκτάσεις.

**5. Να εξατομικεύει τη διδασκαλία του, άρα :**

* να συλλέγει, οργανώνει και να αναλύει διαγνωστικές πληροφορίες σχετικά με τις ανάγκες των μαθητών του,
* να προγραμματίζει, ώστε να ικανοποιήσει τις ατομικές ανάγκες των μαθητών του,
* να κατευθύνει τη διδασκαλία με γνώμονα τις ατομικές ανάγκες των μαθητών του και
* να αντιδρά προς τους μαθητές, ώστε να τους βοηθήσει να πετύχουν τους στόχους τους.

**6. Να χρησιμοποιεί σύγχρονα τεχνολογικά μέσα, συνεπώς :**

* να χρησιμοποιεί νέες τεχνολογίες, και
* να εμπλέκει τους μαθητές σε εμπειρίες που διεγείρουν τις αισθήσεις, όπως παιχνίδι, δραματοποίηση, ερευνητικά προγράμματα, λαμβάνοντας μέρος και αυτός.